FOTO'S: Karlien, Hanna en Juanita se dogter in nuwe fliek
JY LEES NOU FOTO'S: Karlien, Hanna en Juanita se dogter in nuwe fliek
Karlien van Jaarsveld, Hanna Grobler en Juanita du Plessis se dogter, Franja, speel in die nuwe Afrikaanse fliek As jy sing. Hierdie is 'n eksklusiewe voorsmakie van die vroulike hoofkarakters van dié opwindende film:
Die film speel af by Kamp Kanniedood, 'n sangkamp vir leerders. Maar hier is báie intriges - nie net tussen die leerders nie, ook tussen die volwassenes wat toesig hou en hulle moet afrig.
Karlien speel die kok, Juliette, by dié sangkamp. Haar hele lewe het verander die dag toe haar broer, die laaste van haar familile wat nog geleef het, verdrink het. Boonop het die man met wie sy sou trou en vir wie sy op Kamp Kanniedood bly, Emile Fourie, oornag in 'n vreemdeling verander.
Juliette droom van kleintyd af om 'n beroemde sjef te wees, maar haar drome en entoesiasme het saam met haar broer gesterf. Nou staan sy voor 'n kruispad: Loop sy weg van Emile, die enigste man wat sy liefhet, of bly sy by Kamp Kanniedood, wat besig is om haar stadig te vernietig?
Juliette is 'n pragtige vrou, maar sy bestee nie 'n sekonde aan haar voorkoms nie en lyk die meeste van die tyd vaal - iets waaraan dié blondine nie gewoond is nie. "Ek sal nooit daardie klere dra nie. Maar dit is lekker, want dit sit jou dadelik in karakter. Ek stap nooit uit die huis sonder om grimering aan te sit nie," het Karlien oor haar rol gesê. "Ek het nuwe respek vir akteurs, want dit was flippen harde werk, lang ure."
Hanna speel die skoolhoof, mnr. Bredenkamp, se vrou, Cecilia. Sy is die perfekte huisvrou en jy kan haar altyd deur 'n ring trek – altyd in haar hoëhakskoene en bypassende klere, nie 'n haar uit plek nie. Alles moet perfek wees of haar obsessief-kompulsiewe steuring skop in. Sy weier om medikasie te neem vir dié probleem. Gevolglik val die onus op die res van die Bredenkamps, haar man en dogter, Liesel-lee, om seker te maak niks ontstel haar nie - 'n proses wat baie uitmergelend kan wees.
Wanneer haar man, onder die skyn van 'n tweede wittebrood, hulle Kamp Kanniedood toe neem om eintlik op die sanggroep te spioeneer, plaas dit haar heeltemal buite haar gemaksone. Gelukkig het sy onthou om die Hoover, handskoene en 'n boks Doom in te pak...
Pragfoto's van Hanna op Mauritius
Marna, die ster van die sanggroep, die Bekfluitjies, word gespeel deur Juanita du Plessis se dogter, Franja. Franja deel ook deesdae die verhoog met haar ma - lees meer hier.
Die pragtige Marna het nog nooit in haarself geglo nie. Sy is baie skaam en onseker van haarself. Die enigste tyd wat sy wel uit haar dop kruip, is wanneer sy sing. Sy is smoorverlief op Morné. Hy is die populêre ou, sy is die muurblommetjie.
Vinnig verander haar wêreld wanneer Morné dit duidelik maak dat hy van haar hou, maar sy is net nog een van die vele meisies wie se hart gebreek gaan word...
Dié blondekop speel Juffrou De Bruin, die sport-onderwyseres en die fisioterapeut van die skool se rugbyspan. Sy is soms 'n bietjie hard op die kinders, veral dié wat nie in sport belangstel nie, want sy glo 'n gesonde liggaam huisves 'n gesonde gees.
Sy is erg kompeterend en die woord 'verloor' bestaan nie in haar woordeskat nie. Sy het 'n natuurlike, entoesiastiese persoonlikheid wat veroorsaak dat baie skoolseuns al 'n crush op haar gehad het, iets wat sy nog nooit opgelet het nie aangesien sy effens naïef is oor die liefde.
En die nuwe talent ...
Dié voormalige Potch-student speel Liesel-lee, die dogter van skoolhoof mnr. Bredenkamp en sy vrou, Cecilia (Hanna). Sy is 'n bedorwe brokkie wat haar pa om haar pinkie kan draai en is baie populêr. Sy sluit aan by die nerdy Bekfluitjies om vir haar pa op hulle te spioeneer in ruil vir 'n vakansie in New York.
Dié brunet speel die kwaai Skaai. Skaai kom uit 'n enkelouerhuis en is 'n regte emo child. Sy praat bitter min en het nog nooit uitgestaan in die musiekgroep nie. Sy komponeer wel ongelooflike musiek en is baie kunstig. Haar vreemde naam (en ma) het nog altyd veroorsaak dat sy gespot word, daarom kruip sy weg agter haar donker kleredrag en onttrek haar van groot groepe.